Marianne Jelved (RV), 2000-01-26:
Jeg vil allerførst gerne rette en varm tak til alle ordførerne, der så venligt og konstruktivt langt hen ad vejen har støttet lovforslaget.
Og jeg vil gerne sige til hr. Flemming Hansen, der beskriver diskussionen i den konservative folketingsgruppe i dag, at jeg meget gerne vil have lov til at invitere interesserede i den konservative folketingsgruppe til en drøftelse, og hvis der er andre uden for folketingsgruppen, men medlemmer af Folketinget, der vil være med, synes jeg, at de skal være velkomne.
For jeg tror, at det ville være frugtbart at få en drøftelse af de problemer, som hr. Flemming Hansen beskriver, med Danmarks Statistik.
Og jeg skal også sige i den sammenhæng, at Danmarks Statistik jo har lavet sin arbejdsplan og sin strategi for den næste årrække, og den har jeg fået over til Erhvervsudvalget, og der står faktisk også nogle ting om de her spørgsmål, som hr. Flemming Hansen rejste.
Men allerførst tror jeg, det er vigtigt at have en dialog og tale direkte med Danmarks Statistik om spørgsmålene.
Dernæst vil jeg, foranlediget af den meningsudveksling, der har været mellem hr. Frank Aaen og hr. Flemming Hansen omkring EU's krav til statistikvirksomheden, fru Kirsten Jacobsen var også inde på det, godt lige understrege, at langt de fleste statistikker jo er indrettet efter international målestok, fordi det er meget værdifuldt at kunne have sammenligninger internationalt.
Derfor er der jo en masse af de her regler, som også bunder i FN-bestemmelser, og jeg har forklaret i flere sammenhænge, hvordan Valutafonden arbejder med de samme spørgsmål for at få ens standarder i den finansielle sektor globalt.
Det er klart, at der er megen harmonisering i forhold til EU
, og blandt andet er landbrugspolitikken i EU jo årsag til en lang række statistikkrav, når der følger offentlige midler med ud på visse betingelser. Så til hr. Egil Møller: Jeg vil meget gerne beklage, at høringssvarene først er kommet over i dag.
Og jeg er enig i, at det ikke er tilfredsstillende arbejdsvilkår for Folketinget, og jeg er glad for at kunne sige, at det jo heller ikke er den normale standard for Økonomiministeriet, og jeg håber, at det her er den eneste gang, det sker.
Og til hr. Frank Aaen: Der har jeg jo sådan kommenteret lidt på det med EU-statistikkerne
, men spørgsmålet om, hvem der afgør statistiknormerne i relation til ECB, vil jeg nødig stå her og besvare.
Jeg har en fornemmelse af, hvordan det foregår, men jeg vil meget gerne bidrage til at opklare hele processen omkring, hvordan de krav udformes.
Men jeg tror faktisk, at normerne stammer fra Eurostat, der jo består af statistikerne, men der er visse dele, som er lagt over i ECB fra Eurostat, ligesom der nu lægges dele fra Danmarks Statistik over i Nationalbanken.
Men det er klart, at det kan belyses meget mere klart og præcist og omfattende, end jeg har kunnet gøre det her.
Til spørgsmålet om, hvilke dokumenter der er tale om mellem Danmarks Statistik og Nationalbanken, synes jeg, at det er fuldstændig relevant at få belyst, hvad der er tale om, og jeg er for så vidt enig i den holdning - det tror jeg også, at Folketinget vil være generelt - at den type undtagelser fra offentlighed i forvaltningen skal ikke have et omfang ud over det, der gør dem identificerbare i forhold til statistikmaterialet.
Altså dataindsamlingen må ikke kunne identificere personer og enkeltvirksomheder.
Det er de hensyn, der skal tages, det er det, der er hensigten, og jeg er enig i, at det kan være lidt svært lige at forklare de bemærkninger.
Jeg har genlæst dem lige nu, så det er et godt spørgsmål at stille til ministeriet.